Komission päätös,

tehty 30 päivänä tammikuuta 2002,

eräistä Kiinasta tuotavien eläinperäisten tuotteiden suojatoimenpiteistä

(tiedoksiannettu numerolla K(2002) 387)

(ETA:n kannalta merkityksellinen teksti)

(2002/69/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 1 kohdan,

sekä katsoo seuraavaa:

(1) Direktiivin 97/78/EY nojalla yhteisön ulkopuolisista maista tuotaville tietyille tuotteille on toteutettava tarvittavat toimenpiteet, jos todennäköisesti vakavan vaaran eläinten terveydelle tai kansanterveydelle aiheuttava tekijä ilmenee tai etenee.

(2) Rehujen virallisen valvonnan järjestämistä koskevista periaatteista annetun direktiivin 95/53/EY(2) nojalla on toteutettava tarvittavat toimenpiteet yhteisön ulkopuolisista maista tuotaville tietyille rehuiksi tarkoitetuille tuotteille, jos todennäköisesti vakavan vaaran eläinten terveydelle tai kansanterveydelle aiheuttava tekijä ilmenee tai etenee.

(3) Elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivin 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta annetun neuvoston direktiivin 96/23/EY(3) nojalla eläinten ja pääasiallisten eläinperäisten tuotteiden tuotantoketjua on valvottava eräiden jäämien ja ainesten havaitsemiseksi elävissä eläimissä, niiden ulosteissa, biologisissa nesteissä sekä kudoksissa, eläintuotteissa, rehussa ja juomavedessä.

(4) Komissio teki päätöksen 2001/699/EY(4) eräitä Kiinasta ja Vietnamista peräisin olevia ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä sen jälkeen, kun eräissä Kiinasta tuoduissa vesiviljely- ja kalastustuotteissa havaittiin kloramfenikolia.

(5) Lisäksi yhteisön asiantuntijoiden Kiinaan tekemän tarkastuskäynnin yhteydessä havaittiin eläinlääkkeiden sääntelyssä sekä elävien eläinten ja eläintuotteiden jäämien valvontajärjestelmissä vakavia puutteita, jotka saattavat johtaa haitallisten jäämien, kuten kloramfenikolin, esiintymiseen ihmisten tai eläinten ravinnoksi tarkoitetuissa tuotteissa ja vaarantaa eläinten terveyden ja kansanterveyden.

(6) Tarkastuskäynnillä kävi myös ilmi, että Kiinan toimivaltaiset viranomaiset jättävät räikeästi noudattamatta useita sitoumuksia ja takeita, joita he ovat antaneet komissiolle jäämien ja ainesten valvonnan osalta, mikä saattaa vaarantaa eläinten terveyden ja kansanterveyden.

(7) Tämän vuoksi on tarpeen keskeyttää ihmisten tai eläinten ravinnoksi tarkoitettujen Kiinasta tuotavien eläinperäisten tuotteiden tuonti. Poikkeuksesta olisi kuitenkin säädettävä pakkausten ja sellaisten kalastustuotteiden, lukuun ottamatta äyriäisiä, osalta, jotka on pyydetty, pakastettu ja pakattu lopulliseen pakkaukseensa merellä ja purettu suoraan yhteisön alueella, sillä tällaiset tuotteet eivät aiheuta edellä kuvattuja vaaroja.

(8) Jotta kielteiset kauppavaikutukset voitaisiin minimoida tavalla, joka on suhteessa riskinhallintaan, tällä päätöksellä sallitaan kuuden viikon ajan sellaisten tuotteiden tuonti yhteisöön, jotka on lähetetty Kiinasta ennen tämän päätöksen voimaantuloa, edellyttäen että niitä valvotaan intensiivisesti ja niille tehdään testit turvallisuuden varmistamiseksi.

(9) Tätä päätöstä tarkastellaan uudelleen Kiinan toimivaltaisten viranomaisten antamien tietojen, tehostuneesta seurannasta saatujen tulosten ja jäsenvaltioiden aiemmin 14 päivää maaliskuuta 2002 saapuneille lähetyksille tekemien testien sekä tarvittaessa yhteisön asiantuntijoiden paikalla tekemien uusien tarkastuskäyntien tulosten perusteella.

(10) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tätä päätöstä sovelletaan kaikkiin Kiinasta tuotaviin eläinperäisiin tuotteisiin, jotka on tarkoitettu ihmisten ravinnoksi tai rehuksi.

2 artikla

1. Jäsenvaltioiden on kiellettävä 1 artiklassa tarkoitettujen tuotteiden tuonti.

2. Poiketen siitä, mitä 1 kohdassa säädetään, jäsenvaltioiden on sallittava sellaisten pakkausten ja kalastustuotteiden, äyriäisiä lukuun ottamatta, tuonti, jotka on pyydetty, pakastettu ja pakattu lopulliseen pakkaukseensa merellä ja purettu suoraan yhteisön alueella.

3 artikla

1. Poiketen siitä, mitä 2 artiklan 1 kohdassa säädetään, jäsenvaltioiden on sallittava 14 päivään maaliskuuta 2002 saakka ennen 31 päivää tammikuuta 2002 Kiinasta lähetettyjen tuotteiden tuonti, jos 2 kohdassa tarkoitetusta seurannasta käy ilmi, että nämä lähetykset eivät aiheuta vaaraa kansanterveydelle.

2. Tätä varten jäsenvaltioiden on laajennettava päätöksessä 2001/699/EY säädetyt kaikkien 1 kohdassa tarkoitettujen eläinperäisten tuotteiden tarkastukset koskemaan muita eläinlääkkeiden jäämiä, torjunta-aineita, vieraita aineita ja kiellettyjä aineksia.

4 artikla

Kaikki tämän päätöksen soveltamisesta aiheutuvat menot veloitetaan lähettäjältä, vastaanottajalta tai heidän edustajaltaan.

5 artikla

Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on ilmoitettava niistä viipymättä komissiolle.

6 artikla

Tätä päätöstä tarkastellaan uudelleen Kiinan toimivaltaisten viranomaisten antamien tietojen, tehostuneesta seurannasta saatujen tulosten ja jäsenvaltioiden ennen 14 päivää maaliskuuta 2002 saapuneille lähetyksille tekemien testien sekä tarvittaessa yhteisön asiantuntijoiden paikalla tekemien uusien tarkastuskäyntien tulosten perusteella.

7 artikla

Tämä päätös on osoitettu kaikille jäsenvaltioille.

Tehty Brysselissä 30 päivänä tammikuuta 2002.

Komission puolesta

David Byrne

Komission jäsen

(1) EYVL L 24, 30.1.1998, s. 9.

(2) EYVL L 333, 29.12.2000, s. 81.

(3) EYVL L 125, 23.5.1996, s. 10.

(4) EYVL L 251, 20.1.2001, s. 11.